CELEX: 52022DC0015
Language: da
Date: 2022-01-13
Title: Forslag til RÅDETS HENSTILLING om unge volontørers mobilitet i Den Europæiske Union

EUROPA-KOMMISSIONEN
            Bruxelles, den 13.1.2022
            COM(2022) 15 final
            2022/0006(NLE)
            
            Forslag til
            RÅDETS HENSTILLING
            om unge volontørers mobilitet i Den Europæiske Union 
            (EØS-relevant tekst)
            {SWD(2022) 4 final}
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               Den Europæiske Union bygger på solidaritet mellem borgerne såvel som mellem medlemsstaterne. Denne universelle og fælles værdi er retningsgivende for unionens indsats og skaber det sammenhold, der er nødvendigt for at imødegå de udfordringer, som samfundet står over for i dag og vil stå over for i morgen — udfordringer, som unge europæere skal tackle ved at vise deres solidaritet i praksis.
            
            
               Covid-19-pandemien har haft en hidtil uset indvirkning på unges uddannelse, beskæftigelse, sociale inklusion og mentale sundhed. Det har afbrudt deres muligheder for uddannelse og beskæftigelse, og mange unge har oplevet isolation, angst og depression. Samtidig har unge udvist solidaritet og ydet støtte generationerne imellem og formået at udvise stor modstandsdygtighed mod og at yde en stor indsats for at afbøde pandemiens konsekvenser. 
            
            
               Den 15. september 2021 meddelte kommissionsformand Ursula von der Leyen i sin tale om Unionens tilstand, at Europa-Kommissionen vil foreslå at gøre 2022 til det europæiske ungdomsår, "et år, der er viet til at værdsætte de unge, der har ofret så meget for andre". Hun understregede, at "Europa har brug for alle sine unge". Den 14. oktober 2021 forelagde Kommissionen et udkast til forslag til Europa-Parlamentets og Rådets afgørelse om et europæisk ungdomsår 2022. Et af formålene med ungdomsåret er at fremme de muligheder, som offentlige politikker på EU-plan og nationalt, regionalt og lokalt plan giver unge til støtte for deres personlige, sociale og faglige udvikling.
            
            
               Det Europæiske Solidaritetskorps
                  1
                er EU's kvikskranke for unges muligheder for frivilligt arbejde. Unge tilbydes talrige muligheder for at deltage i solidaritetsaktiviteter på en lang række områder og for at støtte nationale, regionale og lokale aktører i deres bestræbelser på at håndtere forskellige udfordringer og kriser.
            
            
               Frivilligt arbejde, både i og uden for Unionen, giver rige erfaringer i en ikkeformel og uformel læringskontekst og fremmer unges personlige, sociale, uddannelsesmæssige og faglige udvikling samt deres aktive medborgerskab, samfundsdeltagelse og beskæftigelsesegnethed. Unges initiativlyst udgør et vigtigt aktiv for samfundet og arbejdsmarkedet.
            
            
               Tværnationalt frivilligt arbejde i hele EU rummer yderligere en dimension, nemlig at hjælpe et lokalsamfund i et andet land, at øge den interkulturelle forståelse og at lære og arbejde på et fremmedsprog. Det europæiske arbejdsmarked værdsætter flersprogethed, multikulturalisme og tilpasningsevne. 
            
            
               Den 20. november 2008 vedtog Rådet en henstilling om unge volontørers mobilitet i Den Europæiske Union (i det følgende benævnt "Rådets henstilling fra 2008")
                  2
               . Ti år senere opfordrede Rådet Kommissionen til at foreslå en ajourføring af Rådets henstilling fra 2008 om unge volontørers mobilitet i EU som led i sin resolution om godkendelse af EU-strategien for unge (2019-2027)
                  3
               . 
            
            
               I meddelelsen om etablering af det europæiske uddannelsesområde inden 2025
                  4
                blev det understreget, at "ikkeformel læring, herunder frivilligt arbejde, øger de personlige og faglige færdigheder og kompetencer. Disse færdigheder og kompetencer skal fremmes, evalueres og anerkendes fuldt ud." Det påpeges også, at "der er dog stadig hindringer for volontørers mobilitet på tværs af grænserne, herunder når det gælder arbejdsgivernes anerkendelse af læringsresultater." I meddelelsen bebudes det, at der vil blive givet ajourførte politiske retningslinjer for at fjerne de fortsatte retlige, finansielle og administrative hindringer for unge volontørers mobilitet og solidaritet på tværs af grænserne. De ajourførte retningslinjer vil bidrage yderligere til at styrke inklusionen, kvaliteten og anerkendelsen af de grænseoverskridende erfaringer i det kommende program for Det Europæiske Solidaritetskorps. 
            
            
               I sin nye strategiramme for det europæiske uddannelsessamarbejde på og uden for det europæiske uddannelsesområde (2021-2030)
                  5
                bekræftede Rådet i prioriteret område 1, at "fremme, værdsættelse og anerkendelse af ikkeformel læring, herunder frivilligt arbejde, og bedre inddragelse af, kvalitet i og anerkendelse af grænseoverskridende solidaritetsaktiviteter" er et konkret indsatsområde. 
            
            
               I sin rapport af 14. oktober 2021 om gennemførelsen af EU-strategien for unge
                  6
                henviser Kommissionen til sin revision af Rådets henstilling fra 2008 om yderligere støtte til mulighederne for mobilitet og frivilligt arbejde. Den fremhæver, at denne revision er relevant og rettidig i forhold til pandemien og dens nye prioriteter (volontørers sundhed og sikkerhed, solidaritet mellem generationerne), og at nye former for frivilligt arbejde, herunder digitalt frivilligt arbejde og frivilligt arbejde, der delvist er digitalt og delvist foregår på stedet, skal undersøges.
            
            
               Rådets henstilling fra 2008 har til formål at fjerne hindringer for frivilligt arbejde i Europa ved at øge bevidstheden, øge kapaciteten til at tilbyde muligheder for frivilligt arbejde, mindske hindringerne for deltagelse, navnlig for dårligt stillede grupper, og fremme anerkendelsen af erhvervede færdigheder. I henstillingen opfordres Kommissionen til at støtte medlemsstaterne gennem tiltag såsom gensidig læring, at stille incitamenter til rådighed gennem mobilitetsprogrammer og oprettelse af en onlineportal, der kan matche efterspørgsel efter og tilbud om frivilligt arbejde. Tiltagene blev fulgt op og er nu en integreret del af EU's ungdomsaktiviteter. De fleste af de spørgsmål, der blev rejst i Rådets henstilling fra 2008, er stadig relevante, og gennemførelsen af dem bør fortsætte. Den ajourførte version bør dog afspejle de ændringer, der er sket siden 2008, herunder:
            
            
               –et landskab for frivilligt arbejde, der har udviklet sig, navnlig siden lanceringen af Det Europæiske Solidaritetskorps som den vigtigste udbyder af tværnationale solidaritetsaktiviteter for unge på EU-plan, og nye nationale ordninger for frivilligt arbejde og tjenesteydelser, også med tværnationale elementer
            
            
               –forringet mobilitet knyttet til uforudsete omstændigheder (såsom covid-19-pandemien) og behovet for at beskytte og bevare volontørers sundhed og sikkerhed
            
            
               –en øget anerkendelse af, at frivilligt arbejde udvikler færdigheder og kompetencer, som arbejdsmarkedet har brug for — nye værktøjer er blevet tilgængelige til at dokumentere og validere de læringsresultater, der støtter volontørers personlige, uddannelsesmæssige, sociale, medborgerlige og faglige udvikling og dermed deres beskæftigelsesegnethed,  og dette skal volontørfællesskabet og arbejdsgiverne gøres fuldt ud bekendt med
            
            
               –behovet for at inddrage flere unge, der har færre muligheder, i en volontøroplevelse
            
            
               –demografiske udfordringer, herunder den europæiske befolknings aldring, som giver mulighed for større solidaritet mellem generationerne
            
            
               –fremkomsten af nye tendenser inden for frivilligt arbejde såsom digitalt frivilligt arbejde
                  7
                og "kommercielt" frivilligt arbejde
                  8
                
            
         
         
            
               –stigende bekymring over miljøvirkninger og bæredygtig mobilitet.
            
            
               Der er stadig mange hindringer for tværnationalt frivilligt arbejde i hele EU. Fjernelse eller reduktion af sådanne hindringer er afgørende for at sikre, at programmet Det Europæiske Solidaritetskorps og lignende nationale volontørprogrammer i hele EU fungerer effektivt. De vigtigste af disse hindringer, som forskellige interessenter har påpeget, er:
            
            
               –forskelligheden blandt de nationale administrative og lovgivningsmæssige rammer for frivilligt arbejde
            
            
               –manglen på praktiske oplysninger online om spørgsmål som social sikring af tværnationale volontører, volontørers socialsikringsrettigheder, procedurer for ansøgning om et europæisk sygesikringskort osv.
                  9
               
            
            
               –manglende bevidsthed om værdien af frivilligt arbejde og underudnyttelse af ordninger for validering af de færdigheder, som en volontør erhverver gennem frivilligt arbejde
            
            
               –mangel på muligheder for frivilligt arbejde for unge med færre muligheder 
            
            
               –til tider uklare regler for støtte til og beskyttelse af volontører, herunder i krisetider som covid-19-pandemien
            
            
               –manglende synergi mellem EU-ordninger og nationale ordninger, der er rettet mod tværnationale frivillige aktiviteter.   
            
            
               Formålet med den foreslåede henstilling fra Rådet er at:
            
            
               –fremme frivilligt arbejde blandt unge på tværs af grænserne som led i Det Europæiske Solidaritetskorps eller andre ordninger på nationalt plan 
            
            
               –foreslå politiske retningslinjer for at øge inklusiviteten, kvaliteten, anerkendelsen og bæredygtigheden af tværnationalt frivilligt arbejde blandt unge
            
            
               –fremme komplementariteten mellem ordninger for frivilligt arbejde i medlemsstaterne og Det Europæiske Solidaritetskorps 
            
            
               –tilskynde til gensidig læring og netværkssamarbejde i forbindelse med tværnationale volontøraktiviteter blandt unge.
            
            
               •Sammenhæng med de gældende regler på samme område
            
            
               
                  Forslaget bygger på flere relevante EU-politikker på ungdomsområdet. EU's ungdomsstrategi skitserer EU's rolle inden for ungdoms- og solidaritetsaktiviteter. Den dækker EU's samarbejde om ungdomspolitikken for perioden 2019-2027 og fremmer unges deltagelse i det demokratiske liv, støtter socialt engagement og aktivt medborgerskab, frivilligt arbejde og deltagelse i solidaritetsaktiviteter og har til formål at sikre, at alle unge har de nødvendige ressourcer til at deltage i samfundet. 
               
               
                  Det Europæiske Solidaritetskorps, der blev lanceret i 2016, har siden 2018 været baseret på en selvstændig forordning og et selvstændigt budget
                     10
                  . Det Europæiske Solidaritetskorps er et fælles kontaktpunkt for EU-finansierede solidaritetsaktiviteter i hele Europa og giver unge mulighed for at deltage i solidaritetsaktiviteter i deres eget land eller i udlandet. Det nye Europæiske Solidaritetskorps for 2021-2027 lægger særlig vægt på inklusion, hvilket afspejles i den nyligt vedtagne ramme for inklusionsforanstaltninger under programmerne Erasmus+ og Det Europæiske Solidaritetskorps for 2021-2027
                     11
                  . Youthpass
                     12
                   er anerkendelsesinstrumentet for ikkeformel og uformel læring, der er udviklet til ungdomsprojekter, som gennemføres under de europæiske ungdomsprogrammer, navnlig Det Europæiske Solidaritetskorps. Gennem Youthpass-certifikatet kan læringsresultater fra deltagelse i sådanne projekter identificeres og dokumenteres. 
               
               
                  Den foreslåede henstilling fra Rådet vil også bidrage til:
               
            
            
               ·det europæiske ungdomsår 2022
                  13
               
            
            
               ·det europæiske uddannelsesområde
            
            
               ·EU's ligestillingsstrategier og politiske rammer for inklusion rettet mod specifikke diskriminerede og dårligt stillede grupper, som blev vedtaget i 2020-2021: EU-handlingsplanen mod racisme for 2020-2025, EU's strategiske ramme for romaernes ligestilling, integration og deltagelse, strategien for ligestilling af LGBTIQ-personer 2020-2025, handlingsplanen om integration og inklusion 2021-2027 og strategien for rettigheder for personer med handicap 2021-2030
                  14
               .
            
         
         
            
               •Sammenhæng med Unionens politik og programmer på andre områder
            
            
               
                  Unges frivillige arbejde, der støttes på EU-plan, er knyttet til andre ungdomsrelevante politikområder såsom uddannelse, beskæftigelse, medborgerskab og demokratisk deltagelse, social inklusion, integration af migranter, miljø- og naturbeskyttelse, klimaindsats, kreativitet og kultur samt digitalisering. Mange EU-programmer og -instrumenter støtter unge, navnlig: 
               
            
            
               ·Det Europæiske Solidaritetskorps, som giver unge mulighed for at deltage i solidaritetsaktiviteter i hele Europa og humanitære bistandsaktiviteter globalt 
            
            
               ·Erasmus+-programmet, som tilbyder muligheder for tværnational læringsmobilitet for unge og ungdomsarbejdere og forskellige aktiviteter for unges deltagelse 
            
            
               ·den styrkede ungdomsgaranti, som støtter unge med et kvalitetstilbud om beskæftigelse, videreuddannelse, en lærlingeuddannelse eller et praktikophold, senest fire måneder efter at de er blevet arbejdsløse eller har forladt det formelle uddannelsessystem 
            
            
               ·kvalitetsrammen for praktikophold, som er et EU-instrument til at forbedre kvaliteten af praktikophold og bekæmpe misbrug af praktikophold, herunder ved at bruge dem som erstatning for normale begynderjob.
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Forslaget til Rådets henstilling er i overensstemmelse med artikel 165 og 166 i traktaten om Den Europæiske Unions funktionsmåde (TEUF). 
               
               
                  I henhold til artikel 165, stk. 1, i TEUF, skal Unionen bidrage til "udviklingen af et højt uddannelsesniveau ved at fremme samarbejdet mellem medlemsstaterne og om nødvendigt at støtte og supplere disses indsats, med fuld respekt for medlemsstaternes ansvar for undervisningsindholdet og opbygningen af uddannelsessystemerne". 
               
               
                  Formålet med Unionens aktioner i henhold til artikel 165, stk. 2, femte led, i TEUF er at "tilskynde til udvikling af udvekslingen af unge og ungdomsledere og fremme de unges deltagelse i det demokratiske liv i Europa".  
               
               
                  Artikel 165, stk. 4, andet led, i TEUF fastsætter, at for at bidrage til virkeliggørelsen af de mål, der er omhandlet i denne artikel:
               
            
            
               ·vedtager Rådet på forslag af Kommissionen henstillinger.
            
            
               
                  I henhold til artikel 166, stk. 1, i TEUF skal Unionen iværksætte en erhvervsuddannelsespolitik, der støtter og supplerer medlemsstaternes aktioner med fuld respekt for, at ansvaret for undervisningsindholdet og tilrettelæggelsen af erhvervsuddannelserne ligger hos medlemsstaterne. 
               
               
                  Formålet med Unionens indsats er i henhold til artikel 166, stk. 2, tredje led, i TEUF at lette adgangen til erhvervsuddannelse og begunstige mobiliteten for erhvervslærere og personer under uddannelse, navnlig unge.
               
               
                  I sidste del af artikel 166, stk. 4, i TEUF fastsættes det, at Europa-Parlamentet og Rådet på forslag af Kommissionen vedtager henstillinger.
               
               
                  Initiativet indeholder ikke forslag om udvidelse af EU's lovgivningsbeføjelser eller bindende forpligtelser for medlemsstaterne. Det vil være op til medlemsstaterne i overensstemmelse med deres nationale forhold at bestemme, hvordan de implementerer Rådets henstilling.
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  Dette forslag er i overensstemmelse med nærhedsprincippet, jf. artikel 5, stk. 3, i traktaten om Den Europæiske Union (TEU). 
               
               
                  Der er dokumentation for, at målene for den foreslåede foranstaltning ikke i tilstrækkelig grad kan opfyldes ved hjælp af foranstaltninger truffet af medlemsstaterne. Dette skyldes det europæiske omfang af den foreslåede foranstaltning, som specifikt har til formål at tackle hindringerne for tværnationalt frivilligt arbejde blandt unge i Europa og at øge virkningen af Det Europæiske Solidaritetskorps og af andre tværnationale ordninger for frivilligt arbejde.
               
            
         
         
            
               
                  Forslaget beskriver i overensstemmelse med nærhedsprincippet en vej frem, der kan fremme tværnationalt frivilligt arbejde blandt unge i Unionen, og foreslår henstillinger med henblik herpå.
               
            
            
               •
                     Proportionalitetsprincippet
            
            
               
                  Dette forslag er i overensstemmelse med proportionalitetsprincippet, jf. artikel 5, stk. 4, i TEU.
               
               
                  Hverken indholdet i eller udformningen af denne foreslåede henstilling går ud over det, som er nødvendigt for at nå de opstillede mål. Medlemsstaternes forpligtelser er af frivillig art, og hver medlemsstat vælger selv sin tilgang. Den foreslåede henstilling respekterer mangfoldigheden blandt de former for frivilligt arbejde blandt unge, der eksisterer i Den Europæiske Union.
               
            
            
               •Valg af retsakt
            
            
               
                  For at bidrage til opfyldelsen af de mål, der er omhandlet i artikel 165 og 166 i TEUF, fastsættes det i traktaten, at Rådet skal vedtage henstillinger på forslag af Kommissionen. 
               
               
                  En henstilling fra Rådet er et passende instrument på ungdomsområdet, hvor Unionen har understøttende ansvar, og det er et instrument, der ofte anvendes til indsatser på EU-plan på disse områder. Som retligt instrument signalerer den, at medlemsstaterne forpligter sig til de fremlagte foranstaltninger, og den giver et solidt politisk grundlag for samarbejde på det pågældende område, samtidig med at medlemsstaternes kompetence på uddannelses- og ungdomsområdet respekteres fuldt ud. Kommissionen foreslår at erstatte Rådets henstilling af 20. november 2008 om unge volontørers mobilitet i Den Europæiske Union med denne henstilling.
               
            
            
               3.RESULTATER AF EFTERFØLGENDE EVALUERINGER, HØRING AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontrol af gældende lovgivning
            
            
               
                  Der blev i 2015-2016 foretaget en evaluering af EU's ungdomsstrategi og Rådets henstilling fra 2008
                     15
                  . Den konkluderede, at henstillingen behandlede nogle af de meget relevante og vedvarende problemer med og hindringer for tværnationalt frivilligt arbejde, men at den kunne være mere ambitiøs og bedre forbundet med EU's nuværende finansieringsinstrumenter. 
               
               
                  Behovet for bedre anerkendelse af erfaring med frivilligt arbejde var stadig et problem på tidspunktet for evalueringen, selv om henstillingen har bidraget til den stigende popularitet og anerkendelse af Youthpass-certifikater og de muligheder, som Europass-onlineplatformen giver. Inklusion af personer fra dårligt stillede miljøer blev identificeret som et presserende problem i 2015, herunder visumansøgninger og holdninger til migranter. Andre identificerede behov omfattede bedre kvalitetssikring af projekter for frivilligt arbejde, stabil finansiering og kapacitetsopbygningsmuligheder for organisationer samt digitalisering af frivilligt arbejde. Der var kun en moderat reaktion fra medlemsstaterne og ungdomsorganisationerne i forhold til at øge mulighederne med deres egne ressourcer (ud over den daværende europæiske volontørtjeneste under Erasmus+). Med tiden ændrede medlemsstaternes prioriteter sig i retning af at bekæmpe den meget høje ungdomsarbejdsløshed som følge af finanskrisen, idet det blev anerkendt, at øgede muligheder for frivilligt arbejde også kunne hjælpe på dette område.
               
            
            
               •Høring af interesserede parter
            
            
               
                  Evalueringen af henstillingen fra 2008 og EU's ungdomsstrategi omfattede interessentundersøgelser og en offentlig høring i 2016
                     16
                  . Frivilligt arbejde blev drøftet i "lytteåret" forud for fornyelsen af EU's ungdomsstrategi. Undersøgelsen om hindringer for solidaritetsaktiviteter
                     17
                   inddrog fokusgrupper og undersøgelser blandt ungdomsorganisationer og organisationer, der beskæftiger sig med solidaritetsaktiviteter, i hele Europa, som blev gennemført i oktober 2019 (ca. 700 NGO'er svarede). Der blev afholdt en offentlig høring i foråret 2021
                     18
                  .
               
            
            
               •Indhentning og brug af ekspertbistand
            
            
               
                  PPMI Groups undersøgelse med titlen "Study on removing obstacles to cross-border solidarity activities"
                     19
                   blev gennemført mellem juni 2019 og januar 2020. Undersøgelsens anbefalinger blev fremlagt for en ekspertgruppe
                     20
                   bestående af repræsentanter for medlemsstaterne og de vigtigste interesseorganisationer. Ekspertgruppen færdiggjorde evidensgrundlaget for revisionen med eksempler på og erfaringer fra administrativ praksis og med feedback fra ungdoms- og volontørorganisationer
                     21
                  .
               
            
            
               •Konsekvensanalyse
            
            
               
                  Da de foreslåede aktiviteter supplerede medlemsstaternes initiativer og var frivillige, og i betragtning af omfanget af de forventede virkninger, blev der ikke foretaget en konsekvensanalyse.
               
            
            
               •Målrettet regulering og forenkling
            
            
               
                  Ikke relevant.
               
            
            
               •Grundlæggende rettigheder
            
         
         
            
               
                  Forslaget til Rådets henstilling respekterer de grundlæggende rettigheder og overholder de principper, der er anerkendt i Den Europæiske Unions charter om grundlæggende rettigheder
                     22
                  , hvori det anerkendes, at solidaritet er en af de universelle værdier, som EU bygger på. Dette forslag tager navnlig fuldt ud hensyn til chartrets:
               
            
            
               ·artikel 8 (beskyttelse af personoplysninger) 
            
            
               ·artikel 14 (ret til uddannelse) 
            
            
               ·artikel 15 (erhvervsfrihed og ret til at arbejde) 
            
            
               ·artikel 21 (ikkeforskelsbehandling) 
            
            
               ·artikel 26 (integration af mennesker med handicap) 
            
            
               ·artikel 31 (retfærdige og rimelige arbejdsforhold) 
            
            
               ·artikel 32 (forbud mod børnearbejde og beskyttelse af unge på arbejdspladsen).
            
            
               4.BUDGETMÆSSIGE VIRKNINGER
            
            
               
                  Dette initiativ kræver ikke yderligere midler fra EU-budgettet.
               
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
            
               
                  For at støtte gennemførelsen bør medlemsstaterne omtale fremskridt i de regelmæssige ajourføringer, der foretages inden for rammerne af EU's ungdomsstrategi, navnlig som led i de fremtidige nationale aktivitetsplanlæggere. Kommissionen foreslår, at den aflægger rapport om anvendelsen af Rådets henstilling i forbindelse med arbejdet med gennemførelsen af EU's ungdomsstrategi og strategirammen for det europæiske samarbejde på uddannelsesområdet på og uden for det europæiske uddannelsesområde. 
               
            
            
               •Sammenfatning af henstillingen og arbejdsdokumentet fra Kommissionens tjenestegrene
            
            
               
                  I udkastet til henstilling foreslås retningslinjer og foranstaltninger, som medlemsstaterne kan iværksætte for yderligere at fremme tværnationalt frivilligt arbejde blandt unge i hele Europa. I udkastet fastsættes Europa-Kommissionens tilsagn om at supplere og støtte medlemsstaternes tiltag på dette område. Det ledsagende arbejdsdokument fra Kommissionens tjenestegrene beskriver en bred vifte af dokumentation til støtte for den foreslåede henstilling.
               
            
            
               2022/0006 (NLE)
            
            
               Forslag til
            
            
               RÅDETS HENSTILLING
            
            
               om unge volontørers mobilitet i Den Europæiske Union 
                  
               
            
               (EØS-relevant tekst)
            
         
         
            
               RÅDET FOR DEN EUROPÆISKE UNION,
            
            
               som henviser til traktaten om Den Europæiske Unions funktionsmåde, særlig artikel 165, stk. 4, og 166, stk. 4, 
            
            
               som henviser til forslag fra Europa-Kommissionen, og
            
            
               som tager følgende i betragtning:
            
            
               (1)Den 15. september 2021 meddelte kommissionsformand Ursula von der Leyen i sin tale om Den Europæiske Unions tilstand
                  23
               , at Europa-Kommissionen ville foreslå at gøre 2022 til det europæiske ungdomsår, "et år, der er viet til at værdsætte de unge, der har ofret så meget for andre". Det europæiske ungdomsår har bl.a. til formål at fremme unges muligheder som følge af offentlige politikker på EU-plan og nationalt, regionalt og lokalt plan for at støtte deres personlige, sociale og faglige udvikling i en grøn, digital og inklusiv verden.
            
            
               (2)Som fremhævet i Europa-Parlamentets beslutning om covid-19's indvirkning på unge og på sport og idræt (2020/2864 (RSP))
                  24
                har unge mennesker spillet en central rolle i solidaritetsmotiverede aktiviteter for at opfylde deres lokalsamfunds behov i lyset af covid-19-pandemien, lige fra ledelse af oplysningskampagner til frontlinjearbejde som en del af Det Europæiske Solidaritetskorps og andre frivillige initiativer.
            
            
               (3)Gennem deres frivillige aktiviteter i Det Europæiske Solidaritetskorps og andre ordninger giver unge konkret virkning til præamblen til traktaten om Den Europæiske Union (TEU), som fremhæver underskrivernes ønske om at styrke solidariteten mellem de europæiske folk, og til artikel 2 i TEU, der nævner solidaritet som en af medlemsstaternes fælles værdier.
            
            
               (4)Erfaringerne med den europæiske volontørtjeneste (1996-2018) og Det Europæiske Solidaritetskorps har, selv om de har været vellykkede, vist, at der er behov for yderligere at fremme tværnationalt frivilligt arbejde. I den forbindelse har Rådet opfordret til en revision af Rådets henstilling af 20. november 2008 om unge volontørers mobilitet i Den Europæiske Union (i det følgende benævnt "Rådets henstilling fra 2008") for at styrke de europæiske ungdomsprogrammers potentiale med hensyn til at nå ud til unge og hjælpe dem til at opbygge et samfund
                  25
               .  Dette kommer navnlig til udtryk i bilag 4 til arbejdsplanen for EU-strategien for unge 2019-2021. Desuden henviste Kommissionens rapport om gennemførelsen af EU-strategien for unge af 14. september 2021
                  26
                til revisionen af Rådets henstilling fra 2008.
            
            
               (5)De fleste af de spørgsmål, der blev rejst i Rådets henstilling fra 2008, er stadig afgørende og er medtaget i dette forslag. Ajourføringen af Rådets henstilling fra 2008 er blevet nødvendig på grund af flere udviklinger siden 2008. En vigtig udvikling er lanceringen af Det Europæiske Solidaritetskorps i 2016 og oprettelsen af nye nationale ordninger for frivilligt arbejde, også med tværnationale elementer, der undertiden tilbyder meget ens muligheder for unge. EU-strategien for unge 2019-2027
                  27
                opfordrede medlemsstaterne og Kommissionen til inden for deres respektive kompetenceområder at søge komplementaritet og synergier mellem EU's finansieringsinstrumenter og nationale, regionale og lokale ordninger. 
            
            
               (6)I en evaluering af EU-strategien for unge og Rådets henstilling fra 2008
                  28
                blev behovet for inklusion af dårligt stillede personer identificeret som et mere presserende spørgsmål i 2015, end det var i 2008. Andre behov, der blev identificeret, men som ikke blev behandlet i henstillingen fra 2008, omfattede kvalitetssikring af projekter for frivilligt arbejde, muligheder for kapacitetsopbygning for organisationer og en bedre overvågning af gennemførelsen af henstillingen. En ekspertgruppe kom med yderligere politiske anbefalinger
                  29
               , der også omfattede videndeling og netværkssamarbejde, adgang til frivilligt arbejde, administrative hindringer, bevidsthed, anerkendelse, digitalt frivilligt arbejde og den miljømæssige kontekst, og som blev lagt til grund for den foreslåede henstilling.
            
            
               (7)Siden 2008 har virkningerne af kriser, f.eks. dem, der forstyrrer volontørernes tværnationale fysiske mobilitet, været alvorlige. Covid-19-pandemien har understreget betydningen af at sikre alle deltageres sundhed og sikkerhed til enhver tid, herunder af at træffe foranstaltninger til håndtering af de potentielle konsekvenser af uforudsete omstændigheder. Desuden henviste begrebet "tværnationalt frivilligt arbejde" i lang tid i praksis udelukkende til aktiviteter, der indebærer volontørers fysiske mobilitet. Med teknologiske fremskridt og under indflydelse af covid-19-pandemien er der imidlertid opstået nye tendenser inden for frivilligt arbejde. Digitalt frivilligt arbejde har vist sit potentiale til at supplere "almindeligt" frivilligt arbejde, der er forbundet med fysisk mobilitet, eller endda blive en alternativ form for frivilligt arbejde, navnlig for unge, der ikke er i stand til at rejse fysisk. Frivilligt arbejdes intergenerationelle dimension har også tydeligt vist sin betydning for håndteringen af de demografiske udfordringer i vores samfund. Bekymringer for miljøet og klimaændringerne står øverst på EU's politiske dagsorden og skal afspejles i aktiviteter, der involverer tværnational mobilitet.
            
            
               (8)Meddelelsen om oprettelse af det europæiske uddannelsesområde senest i 2025
                  30
                understregede betydningen af inklusion, kvalitet og anerkendelse af grænseoverskridende erfaringer under Det Europæiske Solidaritetskorps. Garantier for kvaliteten af de tilgængelige muligheder og passende støtte til deltagerne i alle faser af deres volontørerfaring er en forudsætning for, at de frivillige aktiviteter kan komme lokalsamfund og unge volontører til gode. 
            
            
               (9)Et af de første vanskeligheder, som unge, der er interesserede i tværnationale erfaringer med frivilligt arbejde, støder på, er at få adgang til brugervenlige oplysninger om deres status og rettigheder som volontører på et særligt nationalt websted, så de kan påbegynde deres tværnationale volontøraktiviteter, vel vidende hvilken indvirkning de vil have på deres sociale sikringsrettigheder og -ydelser i værtsmedlemsstaten samt i den medlemsstat, hvor de har deres sædvanlige bopæl
                  31
               . I henhold til Europa-Parlamentets og Rådets forordning (EU) 2018/1724 af 2. oktober 2018 om oprettelse af en fælles digital portal, der giver adgang til oplysninger, procedurer og bistands- og problemløsningstjenester, er Kommissionen og medlemsstaterne allerede forpligtet til at stille brugervenlige onlineoplysninger til rådighed for EU-borgere om rettigheder, forpligtelser og regler, der er fastsat i EU-retten og national ret inden for frivilligt arbejde i en anden medlemsstat
                  32
               . 
            
            
               (10)Mange spørgsmål vedrørende tværnational mobilitet kan ikke løses alene på nationalt plan, da aktiviteterne både omfatter udsendelses- og værtsmedlemsstater. Rammebetingelser, f.eks. vedrørende socialsikringsdækning, kan variere fra medlemsstat til medlemsstat og kan udgøre betydelige hindringer for grænseoverskridende mobilitet. Allerede i Rådets henstilling fra 2008 blev der opfordret til at undersøge "de relevante socialsikringsbestemmelser nærmere gennem egnede eksisterende EU-fora med henblik på til fulde at udnytte mulighederne i henhold til EU-lovgivning og national lovgivning". 
            
            
               (11)I meddelelsen fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget — Handlingsplan om integration og inklusion 2021-2027
                  33
                anerkendes den rolle, som frivilligt arbejde spiller i integrationen og inddragelsen af personer med færre muligheder. For mange af dem kan frivilligt arbejde være den mest tilgængelige mulighed for at deltage i grænseoverskridende mobilitet. Tredjelandsstatsborgere kan støde på administrative og praktiske hindringer for frivilligt arbejde på tværs af grænserne, hvis de er nødt til at ansøge om langtidsvisum eller opholdstilladelse for at kunne udføre volontørtjeneste i en anden medlemsstat.  
            
            
               (12)Frivilligt arbejde giver volontørerne læringsresultater, der øger deres beskæftigelsesegnethed. Der findes nationale eller europæiske rammer (dvs. Youthpass
                  34
                og Europass
                  35
               ) til støtte for identifikation, dokumentation og validering af læringsresultater af frivilligt arbejde. I Rådets henstilling af 20. december 2012 om validering af ikkeformel og uformel læring
                  36
                opfordredes arbejdsgivere, unge og civilsamfundsorganisationer til at fremme og lette identifikation og dokumentation af læringsresultater, der er erhvervet på arbejdspladsen eller i forbindelse med frivilligt arbejde. Evalueringen
                  37
                af Rådets henstilling fra 2012 identificerede områder, hvor der er behov for yderligere tiltag for at nå målene i Rådets henstilling fra 2012, for at give folk adgang til flere og bedre valideringsmuligheder, hvilket giver dem mulighed for at få adgang til yderligere læring, og for at udnytte deres færdigheder i det europæiske samfund og på arbejdsmarkedet. Europass-beslutningen af 16. april 2018 definerer volontører blandt sine målgrupper.
            
            
               (13)Nye udviklinger siden 2008, dokumentation for hindringer for tværnationalt frivilligt arbejde og politiske anbefalinger fra en ekspertgruppe vedrørende fremme af unge volontørers mobilitet peger på behovet for en ny rådshenstilling om frivilligt arbejde med henblik på at lette og forbedre kvaliteten af tværnationalt frivilligt arbejde blandt unge og tilskynde til gensidig læring, netværkssamarbejde og synergier mellem ordninger for frivilligt arbejde i medlemsstaterne og Det Europæiske Solidaritetskorps.
            
            
               (14)Denne henstilling respekterer nærheds- og proportionalitetsprincippet fuldt ud.
            
            
               ERKENDER, AT:
            
            
               1.I denne henstilling anvendes samme definition af "frivilligt arbejde" som i Europa-Parlamentets og Rådets forordning (EU) 2021/888 af 20. maj 2021 om oprettelse af programmet Det Europæiske Solidaritetskorps, dvs. en solidaritetsaktivitet, der finder sted i en periode på op til 12 måneder som en frivillig ulønnet
                  38
                aktivitet, der bidrager til at opnå det fælles bedste. Hvis tværnationale ordninger i medlemsstaterne omfatter solidaritetsaktiviteter af en varighed på over 12 måneder, som i øvrigt svarer til definitionen af frivilligt arbejde, skal disse betragtes som frivilligt arbejde i denne henstillings forstand og dermed være omfattet af dens anvendelsesområde.
            
         
         
            
               2.Frivilligt arbejde blandt unge i henhold til denne henstilling omfatter frivilligt arbejde i hele EU udført af EU-borgere eller tredjelandsstatsborgere, der er bosiddende i én medlemsstat og flytter til en anden medlemsstat med henblik på volontørtjeneste, under Det Europæiske Solidaritetskorps eller enhver national ordning for grænseoverskridende frivilligt arbejde i medlemsstaterne. I det omfang, det er muligt, bør de foranstaltninger, der træffes af medlemsstaterne og Kommissionen som reaktion på denne henstilling, også tage hensyn til frivillige aktiviteter mellem medlemsstaterne og tredjelande. Frivilligt arbejde bør ikke have en negativ indvirkning på potentiel eller eksisterende lønnet beskæftigelse og bør heller ikke opfattes som en erstatning for den. Udtrykkene "ung" og "unge" dækker aldersgruppen 18-30 år.
            
            
               3.Unge med færre muligheder betyder unge, der af økonomiske, sociale, kulturelle, geografiske eller helbredsmæssige årsager, som følge af deres migrantbaggrund eller af årsager såsom handicap eller uddannelsesmæssige vanskeligheder eller af andre årsager, herunder årsager, der kan give anledning til forskelsbehandling i henhold til artikel 21 i Den Europæiske Unions charter om grundlæggende rettigheder, står over for en række hindringer, som afholder dem fra at få effektiv adgang til muligheder
                  39
               .
            
            
            
               HENSTILLER TIL MEDLEMSSTATERNE, AT DE:
            
            
               Fortsat fremmer tværnationalt frivilligt arbejde i og uden for Europa under behørig hensyntagen til nationale rammer og lovgivning vedrørende frivilligt arbejde og medlemsstaternes overordnede nationale prioriteter, eksisterende lokale muligheder og offentlige udgiftsordninger.  
            
            
               Med henblik herpå letter udviklingen af følgende aktionslinjer: 
            
            
               1.Overveje foranstaltninger, der bidrager til udviklingen af en passende og klar lovgivnings- og gennemførelsesramme for sundhed og sikkerhed for deltagere i tværnationale frivillige aktiviteter ved at: 
            
            
               a)sikre, at arrangører, der er involveret i gennemførelsen af frivilligt arbejde, har udarbejdet klare og pålidelige procedurer for at tage sig af og bistå volontører i tilfælde af kriser, nødsituationer og andre uforudsete omstændigheder
            
            
               b)sikre, at alle volontører kan nyde godt af en passende og kontinuerlig socialsikringsdækning (herunder ved at udvikle forsikringsmuligheder for specifikke grupper af frivillige, f.eks. unge med handicap, i tæt samarbejde med forsikringsudbydere)
            
            
               c)undersøge relevante socialsikringsbestemmelser nærmere gennem egnede eksisterende EU-fora med henblik på til fulde at udnytte mulighederne i henhold til EU-lovgivning og national lovgivning.
            
            
               2.Informere og øge bevidstheden om volontørers rettigheder som fastsat i ovennævnte særlige ramme, navnlig ved at:
            
            
               a)gøre praktiske og omfattende oplysninger til volontører om de nationale retlige og administrative regler for frivilligt arbejde og indvirkningen af frivilligt arbejde i en anden medlemsstat på volontørens eksisterende og fremtidige sociale sikringsrettigheder og -ydelser
                  40
                (både for indkommende og udgående EU-volontører) tilgængelige på et særligt nationalt websted, der er tilgængeligt for personer med handicap 
            
            
               b)tilskynde arrangører af eksisterende nationale grænseoverskridende ordninger for frivilligt arbejde til at henvise til relevante nationale og europæiske websteder
                  41
               , der informerer volontører om deres rettigheder, forpligtelser og gældende regler med hensyn til frivilligt arbejde i en anden medlemsstat. 
            
            
               3.Forbedre kvaliteten af mulighederne for frivilligt arbejde ved at støtte arrangører af frivillige aktiviteter under nationale ordninger i deres kapacitetsopbygningsbestræbelser. Dette kan navnlig opnås ved at:
            
            
               a)tilskynde arrangørerne i både afsender- og modtagermedlemsstaterne til at samarbejde, herunder ved at give tilstrækkelige oplysninger om den frivillige aktivitet, dens arrangører og volontøren, således at begge parter kan træffe en informeret beslutning om aktivitetens bæredygtighed og opfylde eventuelle retlige krav
            
            
               b)tilskynde arrangører af frivillige aktiviteter, herunder dem, der organiserer frivillige aktiviteter på et kommercielt grundlag
                  42
               , til at lægge vægt på kvalitet, bl.a. ved at basere tilrettelæggelsen af frivillige aktiviteter på en analyse, der understøtter identificerbare behov og fører til gavnlige resultater i lokalsamfundene 
            
            
               c)tilskynde arrangører af tværnationale frivillige aktiviteter til at lægge tilstrækkelig vægt på de frivillige aktiviteters læringsdimension, herunder sprogindlæring ved tværnationalt frivilligt arbejde
            
            
               d)støtte arrangører af frivillige aktiviteter i en mere systematisk og generel anvendelse af eksisterende nationale rammer eller EU-rammer (dvs. Youthpass og Europass) med henblik på at støtte identifikation, dokumentation og validering af læringsresultater af frivilligt arbejde 
            
            
               e)anerkende ungdomsarbejde som et af de vigtigste redskaber til kvalitetsudvikling af frivillige aktiviteter i EU og på denne måde bidrage til gennemførelsen af den europæiske dagsorden for ungdomsarbejde
                  43
               
            
            
               f)støtte uddannelse af ungdomsledere i anerkendelse af deres centrale rolle med hensyn til at ledsage og vejlede unge volontører gennem en oplevelse med frivilligt arbejde af høj kvalitet
            
         
         
            
               g)tilskynde arrangører af tværnationale frivillige aktiviteter til at ansøge om Det Europæiske Solidaritetskorps' kvalitetsmærke 
            
            
               h)udvikle og fremme generelle kvalitetsstandarder for frivilligt arbejde med inspiration fra det omfattende system af kvalitets-, støtte-, inklusions- og certificeringsforanstaltninger, der er indeholdt i forordning (EU) 2021/888
                  44
               , når det er muligt i en national sammenhæng
            
            
               i)vedtage foranstaltninger, der skal sikre, at frivilligt arbejde ikke erstatter job.
            
            
               4.Sikre, at adgang til tværnationale frivillige aktiviteter er en realistisk mulighed for alle unge, herunder unge med færre muligheder, bl.a. ved:
            
            
               a)at støtte oprettelsen og/eller driften af nationale gateways og regionale og lokale strukturer med henblik på at give oplysninger og vejledning om eksisterende muligheder for frivilligt arbejde i formater, der er tilgængelige for personer med handicap, unge potentielle volontører, herunder unge med færre muligheder, civilsamfundsorganisationer/solidaritetsorganisationer og andre interessenter på området — disse strukturer kan omfatte alumni-netværk og lokale ungdomsledere, der udnytter deres kapacitet til at styrke og støtte potentielle kandidater til frivilligt arbejde og, hvor det er relevant, kan arbejde i forbindelse med de nationale agenturer, som gennemfører Det Europæiske Solidaritetskorps
            
            
               b)at lette adgangen til tværnationale oplevelser med frivilligt arbejde for unge med færre muligheder ved at fremme målrettet information og opsøgende arbejde fra relevante organisationer og netværk
                  45
               , herunder gennem øget bevidsthed om betydningen af interkulturelle kompetencer og sprogindlæring som et springbræt til tværnational mobilitet
            
            
               c)at tilskynde arrangører af frivillige aktiviteter til at fremme social inklusion, navnlig af dårligt stillede unge, herunder ved at sikre rimeligt og passende logi, og sikre tilgængelighed for personer med handicap
            
            
               d)at støtte relevante organisationer og netværk i deres fremme af kortsigtede, deltidsbaserede og lokale frivillige aktiviteter som et potentielt første skridt hen imod deltagelse i tværnationale aktiviteter og yde yderligere målrettet støtte til udvikling af muligheder for frivilligt arbejde, der tager hensyn til unge, som af forskellige årsager ikke kan deltage i fysisk tværnational mobilitet, navnlig ved at tilbyde muligheder for digitalt eller blandet frivilligt arbejde
            
            
               e)at støtte arrangører af frivillige aktiviteter med henblik på at udvikle aspekter af inklusion af unge med færre muligheder i deres projekter
                  46
               , bl.a. ved at sætte dem i kontakt med eksperter fra tjenester med ansvar for fremme af social inklusion, som kan støtte og uddanne dem
            
            
               f)at yde målrettet støtte til udvikling af frivillige aktiviteter, specifikt at fremme inklusion, ligestilling og styrkelse af dårligt stillede grupper eller grupper, der risikerer at blive udsat for forskelsbehandling, og at tilskynde unge volontører fra disse grupper til at deltage i frivilligt arbejde og fungere som rollemodeller i deres egne grupper
            
            
               g)yderligere at fremme eksisterende tværnationale værktøjer, der kan bidrage til unges mobilitet, såsom mobilitetskort, og tilskynde til, at de anvendes i forbindelse med alle tværnationale frivillige aktiviteter
                  47
               
            
            
               h)om muligt og med forbehold af Schengenreglerne og EU-retten om tredjelandsstatsborgeres indrejse og ophold at løse administrative og praktiske problemer, der gør det vanskeligt for tredjelandsstatsborgere at opnå langtidsvisa og/eller opholdstilladelser med henblik på volontørtjeneste.
            
            
               5.Øge bevidstheden om fordelene ved tværnationale frivillige aktiviteter gennem oplysning, vejledning og opsøgende arbejde. Være særlig opmærksom på at nå ud til unge med færre muligheder. Dette omfatter at formidle, at:
            
            
               a)frivillige aktiviteter er en konkret måde, hvorpå unge kan bidrage til at tackle samfundsmæssige udfordringer
            
            
               b)erfaring med frivilligt arbejde styrker unges personlige, uddannelsesmæssige, sociale, medborgerlige og faglige udvikling og hjælper dem med at udvikle færdigheder og kompetencer, som arbejdsmarkedet har brug for og værdsætter
            
            
               c)der findes rammer til støtte for identifikation, dokumentation og validering af læringsresultater af frivilligt arbejde (herunder Youthpass og Europass), navnlig gennem foranstaltninger, der inddrager nationale interessenter inden for uddannelse, beskæftigelse, sociale tjenester og ungdomssektoren.
            
            
               6.Støtte og fremme aktiviteter til opbygning af fællesskab i forbindelse med frivilligt arbejde. Dette omfatter at:
            
            
               a)fremme driften af netværk af volontører, der er aktive inden for rammerne af eksisterende nationale ordninger, navnlig dem, der har en langsigtet vision, dvs. som ikke er knyttet til eller begrænset af individuelle projekters varighed
            
            
               b)fremme eksisterende europæiske netværk med tilknytning til frivilligt arbejde, navnlig det europæiske solidaritetsnetværk og Europeers, samt andre ressourcer og platforme, der er tilgængelige via Det Europæiske Solidaritetskorps' portal på Den Europæiske Ungdomsportal
            
            
               c)tilskynde tidligere volontører til at dele deres erfaringer gennem ungdomsnetværk, uddannelsesinstitutioner og workshopper i roller som ambassadører eller som medlemmer af et netværk samt til at uddanne nuværende eller fremtidige volontører
            
         
         
            
               d)tilskynde arrangørerne af frivillige aktiviteter til at støtte volontører i deres integration i værtssamfundet i løbet af deres aktivitet og i at fortsætte deres engagement i frivillige aktiviteter, efter at de vender hjem, med særligt fokus på at ledsage unge med færre muligheder.
            
            
               7.Udforske nye tendenser og alternative dimensioner og formater for frivilligt arbejde, herunder ved at: 
            
            
               a)fremme og afprøve formater og indsamle dokumentation om digitalt frivilligt arbejde, herunder i en tværnational sammenhæng som et supplement til fysisk mobilitet eller som et selvstændigt format for frivillige aktiviteter, hvilket kan være særlig relevant for at forbedre adgangen til frivilligt arbejde for unge med færre muligheder
            
            
               b)anerkende værdien af og fremme frivilligt arbejde mellem generationerne som et værdifuldt bidrag til de udfordringer, som et aldrende samfund står over for, samt en måde, hvorpå unge kan inddrages i en dialog mellem generationerne, lette videnoverførsel mellem generationerne og forbedre den sociale samhørighed.
            
            
               8.Skabe synergier, komplementaritet og kontinuitet mellem ordninger for frivilligt arbejde og initiativer, der findes på europæisk plan og (på forskellige niveauer) i de enkelte medlemsstater. Dette omfatter f.eks. at:
            
            
               a)udveksle oplysninger mellem medlemsstaterne om eksisterende ordninger for frivilligt arbejde, herunder eventuelle nationale ordninger for offentlig tjeneste, og fremsendelse af sådanne oplysninger til Kommissionen med henblik på at lette offentliggørelsen på Den Europæiske Ungdomsportal og Youth Wiki og udviklingen af bedste praksis
            
            
               b)overveje foranstaltninger, der kan fremme og støtte overførsel af bedste praksis fra andre ordninger for frivilligt arbejde.
            
            
               9.Støtte frivillige aktiviteter, der yder et meningsfuldt bidrag til håndteringen af klima- og miljørelaterede udfordringer, ved at:
            
            
               a)tilskynde til integration af grøn praksis i alle frivillige projekter og aktiviteter samt fremme miljømæssigt bæredygtig og ansvarlig adfærd blandt deltagere og deltagende organisationer 
            
            
               b)fremme reduktion af de frivillige aktiviteters miljøaftryk, f.eks. ved at reducere affald og ved hjælp af genanvendelse og brug af bæredygtige transportmidler
            
            
               c)fremme udviklingen af frivillige aktiviteter, der beskæftiger sig med miljøbeskyttelse, bæredygtighed, klimamål og katastrofeforebyggelse og -genopretning.
            
            
               10.Medtage oplysninger om fremskridt med hensyn til at følge denne henstilling i regelmæssige ajourføringer under EU-strategien for unge, navnlig som led i de fremtidige nationale aktivitetsplanlæggere.
            
            
            
               OG OPFORDRER KOMMISSIONEN TIL:
            
            
               1.At støtte medlemsstaterne i at følge denne henstilling gennem samarbejdsmekanismerne og -værktøjerne i EU-strategien for unge og EU's ungdomsprogrammer, navnlig Det Europæiske Solidaritetskorps.
            
            
               2.At fremme gensidig læring og udveksling mellem medlemsstaterne og alle relevante interessenter på forskellige niveauer gennem aktiviteter såsom peerlæring, peerrådgivning, ekspertgrupper, netværksarbejde og andre samarbejdsstrukturer, herunder med fokus på synergier og komplementaritet mellem ordninger på EU-plan og nationalt plan, herunder nationale ordninger for offentlig tjeneste, hvor sådanne findes. Til dette formål at gøre brug af eksisterende områder såsom Youth Wiki og Den Europæiske Ungdomsportal, hvor ressourcer og viden kan deles mellem medlemsstaterne og ikkestatslige organisationer (NGO'er) på forskellige niveauer.
            
            
               3.At undersøge nye tendenser inden for og formater for frivilligt arbejde gennem indsamling af dokumentation, udvikling af bedste praksis og udarbejdelse af vejledninger og håndbøger, navnlig vedrørende digitalt eller blandet frivilligt arbejde og frivilligt arbejde mellem generationerne.
            
            
               4.At fremme og oplyse om europæiske muligheder for frivilligt arbejde for unge, herunder for personer med færre muligheder, gennem Den Europæiske Ungdomsportal, som indeholder registreringsværktøjet for solidaritetsaktiviteter under Det Europæiske Solidaritetskorps. I samarbejde med medlemsstaterne at medtage links til relevante nationale websteder
                  48
                på Den Europæiske Ungdomsportal.  
            
            
               5.At fremme tværnationalt frivilligt arbejde for unge med handicap ved inden udgangen af 2023 at foreslå et EU-handicapkort med henblik på anerkendelse i alle EU's medlemsstater. Forslaget vil bygge på erfaringerne fra det pilotprojekt om et EU-handicapkort, der p.t. kører i otte medlemsstater
                  49
               , og på erfaringerne med det europæiske parkeringskort for mennesker med handicap.
            
            
               6.At videreudvikle, fremme og yde støtte til anvendelsen af eksisterende EU-værktøjer, der støtter valideringen af resultaterne af ikkeformel og uformel læring, navnlig Youthpass og Europass-platformen, herunder gennem europæiske digitale eksamensbeviser for læring. 
            
         
         
            
               7.At støtte forskning i og dataindsamling om de langsigtede virkninger af frivilligt arbejde og solidaritetsaktiviteter for enkeltpersoner og organisationer samt for samfundet, herunder erfaringer og indsigter fra covid-19-pandemiens indvirkning på sektoren for frivilligt arbejde og dens beredskab over for lignende kriser, gennem undersøgelser, spørgeundersøgelser, statistikker, forskning og dataanalyse.
            
            
               8.At anvende de fremtidige nationale aktivitetsplanlæggere til at indsamle oplysninger om medlemsstaternes fremskridt med hensyn til at følge denne henstilling.
            
            
               9.At rapportere om anvendelsen af denne rådshenstilling i forbindelse med arbejdet med gennemførelsen af EU-strategien for unge og strategirammen for det europæiske samarbejde på uddannelsesområdet på og uden for det europæiske uddannelsesområde.
            
            
               Denne henstilling erstatter Rådets henstilling af 20. november 2008 om unge volontørers mobilitet i Den Europæiske Union.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formanden
               
            
            
         
            
                  
                     (1)
                  
                        
                  
                     Europa-Parlamentets og Rådets forordning (EU) 2021/888 af 20. maj 2021 om oprettelse af programmet Det Europæiske Solidaritetskorps og om ophævelse af forordning (EU) 2018/1475 og (EU) nr. 375/2014 (europa.eu)
                  
                  .
               
               
                  
                     (2)
                  
                        EUT C 319 af 13.12.2008, s. 8.
               
               
                  
                     (3)
                  
                        EUT C 456 af 18.12.2018, s. 1.
               
               
                  
                     (4)
                  
                        Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget om etablering af det europæiske uddannelsesområde inden 2025, COM(2020) 625 final, som findes på 
                  EUR-Lex — 52020DC0625 — DA — EUR-Lex (europa.eu)
                  .
               
               
                  
                     (5)
                  
                        Rådets resolution om en strategiramme for det europæiske uddannelsessamarbejde på og uden for det europæiske uddannelsesområde (2021-2030), EUT C 66 af 26.2.2021, som findes på 
                  https://eur-lex.europa.eu/legal-content/EN/ALL/?uri=CELEX:32021G0226(01)
                  .
               
               
                  
                     (6)
                  
                        
                  https://europa.eu/youth/d8/sites/default/files/inline-files/1_EN_ACT_part1_v3.pdf.
               
               
                  
                     (7)
                  
                        Digitalt frivilligt arbejde, også kaldet virtuelt frivilligt arbejde eller frivilligt arbejde online, omfatter frivillige aktiviteter, der gennemføres ved hjælp af internetbaserede teknologier og værktøjer, generelt uden at indebære fysisk mobilitet.
               
               
                  
                     (8)
                  
                        Praksis med at kombinere frivilligt arbejde og ferie, hvor personer deltager i solidaritetsaktiviteter som en integreret del af en ferieoplevelse, som de betaler for (også kaldet frivillighedsturisme i undersøgelser/medier).
               
               
                  
                     (9)
                  
                        Der mindes om, at Europa-Parlamentets og Rådets forordning (EF) nr. 883/2004 af 29. april 2004 om koordinering af de sociale sikringsordninger indeholder bestemmelser om koordinering af socialsikringsrettigheder, herunder ydelser ved sygdom, i grænseoverskridende situationer og finder anvendelse på volontører, der bevæger sig mellem medlemsstaterne.
               
               
                  
                     (10)
                  
                        Mellem 2018 og 2020 var Det Europæiske Solidaritetskorps baseret på Europa-Parlamentets og Rådets forordning (EU) 2018/1475 af 2. oktober 2018 om fastlæggelse af den retlige ramme for Det Europæiske Solidaritetskorps og om ændring af forordning (EU) nr. 1288/2013, forordning (EU) nr. 1293/2013 og afgørelse nr. 1313/2013/EU (EUT L 250 af 4.10.2018, s. 1). For perioden 2021-2027 er Det Europæiske Solidaritetskorps baseret på Europa-Parlamentets og Rådets forordning (EU) 2021/888 af 20. maj 2021 om oprettelse af programmet Det Europæiske Solidaritetskorps og om ophævelse af forordning (EU) 2018/1475 og (EU) nr. 375/2014 (EUT L 202 af 8.6.2021, s. 32).
               
               
                  
                     (11)
                  
                        
                  
                     Kommissionens gennemførelsesafgørelse om rammen for inklusionsforanstaltninger under programmerne Erasmus+ og Det Europæiske Solidaritetskorps 2021-2027 |
                  
                  
                      Erasmus+ (europa.eu)
                  
                  , vedtaget den 22. oktober 2021.
               
               
                  
                     (12)
                  
                        
                  Youthpass
                  .
               
               
                  
                     (13)
                  
                        
                  
                     Register over Kommissionens dokumenter — COM(2021) 634 (europa.eu)
                  
                  .
               
               
                  
                     (14)
                  
                        COM(2020) 565 final af 18.9.2020, COM(2020) 620 final af 9.10.2020, COM(2020) 698 final af 12.11.2020, COM(2021) 101 final af 3.3.2021.
               
               
                  
                     (15)
                  
                        
                  
                     Evaluation of the EU Youth Strategy and the Council Recommendation on the mobility of young volunteers (europa.eu)
                  
                  , SWD(2017) 281.
               
               
                  
                     (16)
                  
                        
                  
                     Unges frivillige arbejde: opdatering om arbejde på projekter i andre EU-lande (europa.eu)
                  
               
               
                  
                     (17)
                  
                        Study on removing obstacles to cross-border solidarity activities, PPMI Group i samarbejde med EPRD, 2020, https://op.europa.eu/en/publication-detail/-/publication/1a7042cb-e678-11ea-ad25-01aa75ed71a1.
               
               
                  
                     (18)
                  
                        
                  https://ec.europa.eu/info/law/better-regulation/have-your-say/initiatives/12774-Youth-volunteering-working-on-projects-in-other-EU-countries-update-/public-consultation_da
                  .
               
               
                  
                     (19)
                  
                        Se fodnote 18.
               
               
                  
                     (20)
                  
                        "Promoting the mobility of young volunteers and cross-border solidarity, a practical toolbox for actors and stakeholders in the field of youth and recommendations for policymakers", der er udarbejdet af den ekspertgruppe, som Europa-Kommissionen har nedsat for at støtte revisionen af Rådets henstilling fra 2008 om unge volontørers mobilitet (2021) (arbejde udført mellem september 2019 og september 2020).
               
               
                  
                     (21)
                  
                        Ekspertgruppe om unge volontørers mobilitet og grænseoverskridende solidaritet, baggrundsdokument til støtte for Kommissionens revision af Rådets henstilling fra 2008 om unge volontørers mobilitet, Ecorys, februar 2020.
               
               
                  
                     (22)
                  
                        Den Europæiske Unions charter om grundlæggende rettigheder (EUT C 326 af 26.10.2012, s. 391).
               
               
                  
                     (23)
                  
                        
                  https://ec.europa.eu/info/sites/default/files/soteu_2021_address_da_0.pdf.
               
               
                  
                     (24)
                  
                        
                  Vedtagne tekster — Covid-19's indvirkning på unge og på sport og idræt — onsdag den 10. februar 2021 (europa.eu)
                  .
               
               
                  
                     (25)
                  
                        EUT C 456 af 18.12.2018, s. 1.
               
               
                  
                     (26)
                  
                        
                  https://europa.eu/youth/d8/sites/default/files/inline-files/1_EN_ACT_part1_v3.pdf
               
               
                  
                     (27)
                  
                        https://eur-lex.europa.eu/legal-content/DA/TXT/PDF/?uri=CELEX:42018Y1218(01)&qid=1578414694481&from=DA.
               
               
                  
                     (28)
                  
                        Evaluering af EU-strategien for unge og Rådets henstilling om unge volontørers mobilitet, 2017.
               
               
                  
                     (29)
                  
                        "Promoting the mobility of young volunteers and cross-border solidarity, a practical toolbox for actors and stakeholders in the field of youth and recommendations for policymakers", der er udarbejdet af den ekspertgruppe, som Europa-Kommissionen har nedsat for at støtte revisionen af Rådets henstilling fra 2008 om unge volontørers mobilitet (2021) (arbejde udført mellem september 2019 og september 2020).
               
               
                  
                     (30)
                  
                        Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget om etablering af det europæiske uddannelsesområde inden 2025, COM(2020) 625 final, som findes på 
                  EUR-Lex — 52020DC0625 — DA — EUR-Lex (europa.eu)
                  .
               
               
                  
                     (31)
                  
                        Der mindes om, at Europa-Parlamentets og Rådets forordning (EF) nr. 883/2004 af 29. april 2004 om koordinering af de sociale sikringsordninger indeholder bestemmelser om koordinering af socialsikringsrettigheder, herunder ydelser ved sygdom, i grænseoverskridende situationer og finder anvendelse på volontører, der bevæger sig mellem medlemsstaterne.
               
               
                  
                     (32)
                  
                        EUT L 295 af 21.11.2018, s. 32, bilag I, afsnit E. Gennemført via portalen Dit Europa: 
                  Dit Europa (europa.eu)
                  .
               
               
                  
                     (33)
                  
                        COM(2020) 758 final.
               
               
                  
                     (34)
                  
                        Youthpass er det vigtigste anerkendelses- og valideringsinstrument, der er tilgængeligt for alle deltagere i Erasmus+ og Det Europæiske Solidaritetskorps for at afspejle læringsprocessen og dokumentere deres læringsresultater i Youthpass-certifikatet.
               
               
                  
                     (35)
                  
                        Europa-Parlamentets og Rådets afgørelse (EU) 2018/646 af 18. april 2018 om en fælles ramme for bedre tjenester vedrørende færdigheder og kvalifikationer (Europass) og om ophævelse af beslutning nr. 2241/2004/EF (EUT L 112 af 2.5.2018, s. 42) opretter en europæisk ramme til støtte for gennemsigtigheden og forståelsen af færdigheder og kvalifikationer, der er opnået i formelle, ikkeformelle og uformelle sammenhænge, herunder gennem praktisk erfaring, mobilitet og frivilligt arbejde.
               
               
                  
                     (36)
                  
                        EUT C 398 af 22.12.2012, s. 1.
               
               
                  
                     (37)
                  
                        
                  
                     Evaluation of the EU Youth Strategy and the Council Recommendation on the mobility of young volunteers (europa.eu)
                  
                   af marts 2016.
               
               
                  
                     (38)
                  
                        Volontørerne får ikke betaling for deres tid, men udgifter, der normalt er begrænset til rejser, kost eller logi og/eller andre små personlige udgifter, kan dækkes.
               
               
                  
                     (39)
                  
                        Se samme definition i forordning (EU) 2021/888, artikel 2, punkt 4.
               
               
                  
                     (40)
                  
                        Herunder oplysninger om procedurerne for ansøgning om et europæisk sygesikringskort og detaljerede oplysninger om, hvad der er og ikke er dækket af de nationale sundhedssystemer.
               
               
                  
                     (41)
                  
                        Den flersprogede portal Dit Europa i henhold til forordning (EU) 2018/1724, EUT L 295, Youth Wiki-afsnittet på Den Europæiske Ungdomsportal, oplysninger om den europæiske portal, f.eks. om EU-sygesikringskortet: 
                  Ansøgning om et kort — Beskæftigelse, Sociale Anliggender, Arbejdsmarkedsforhold og Inklusion — Europa-Kommissionen (europa.eu)
                  .
               
               
                  
                     (42)
                  
                        Praksis med at kombinere frivilligt arbejde og en ferie, hvor folk deltager i solidaritetsaktiviteter som en integreret del af en turistoplevelse, som de betaler for.
               
               
                  
                     (43)
                  
                        Resolution vedtaget af Rådet og repræsentanterne for medlemsstaternes regeringer, forsamlet i Rådet, om rammerne for fastlæggelse af en europæisk dagsorden for ungdomsarbejde (2020/C 415/01).
               
               
                  
                     (44)
                  
                        Europa-Parlamentets og Rådets forordning (EU) 2021/888 af 20. maj 2021 om oprettelse af programmet Det Europæiske Solidaritetskorps og om ophævelse af forordning (EU) 2018/1475 og (EU) nr. 375/2014 (EUT L 202 af 8.6.2021, s. 32). 
               
               
                  
                     (45)
                  
                        Dokumentet Erasmus+ and European Solidarity Corps Inclusion and Diversity Strategy indeholder vejledning i, hvordan man gør dette: 
                  https://ec.europa.eu/programmes/erasmus-plus/resources/implementation-guidelines-erasmus-and-european-solidarity-corps-inclusion-and-diversity_en
                  .
               
               
                  
                     (46)
                  
                        
                  I overensstemmelse med EU's ligestillingsstrategier og inklusionspolitiske rammer rettet mod specifikke diskriminerede og dårligt stillede grupper, som blev vedtaget i 2020-2021: EU-handlingsplan mod racisme 2020-2025 (COM(2020) 565 final af 18.9.2020), EU's strategiske ramme for romaernes ligestilling, integration og deltagelse (COM(2020) 620 final af 9.10.2020), strategien for ligestilling af LGBTIQ-personer 2020-2025 (COM(2020) 698 final af 12.11.2020), handlingsplan om integration og inklusion 2021-2027 (COM(2020) 758 final af 24.11.2020) og strategien for rettigheder for personer med handicap 2021-2030 (COM(2021) 101 final af 3.3.2021).
               
               
                  
                     (47)
                  
                        Dette er allerede god praksis for den tidligere europæiske volontørtjeneste og nu Det Europæiske Solidaritetskorps, som tilbyder et europæisk ungdomskort gratis til alle volontører.
               
               
                  
                     (48)
                  
                        Med de oplysninger, der er omhandlet i punkt 2, litra a), i denne henstilling, samt oplysninger om nationale ordninger for frivilligt arbejde.
               
               
                  
                     (49)
                  
                        
                  EU-handicapkort — Beskæftigelse, Sociale Anliggender, Arbejdsmarkedsforhold og Inklusion (europa.eu)
                  .